Shavkat Mirziyoyev: Xavfsizlik - boʻlinmas, ishonch esa uning fundamental asosidir

15.06.2019
O‘zbekiston Respublikasi Prezidenti Shavkat Mirziyoyev Osiyoda hamkorlik va ishonch choralari boʻyicha kengashning beshinchi sammitida nutq soʻzladi hamda ishtirokchi mamlakatlarning tinchlikni mustahkamlash, ijtimoiy-iqtisodiy taraqqiyotni ragʻbatlantirish borasidagi sa’y-harakatlarini birlashtirishga qaratilgan qator muhim tashabbuslarni ilgari surdi.
Davlatimiz rahbari zamonaviy xalqaro munosabatlar tizimi tobora ortib borayotgan beqarorlik va kutilmagan hodisalar bilan izohlanayotganini ta’kidladi. Ulkan iqtisodiy va intellektual salohiyatga ega Osiyo qit’asi mamlakatlari jiddiy xatarlarga duch kelmoqda. Bu, avvalo, ekologiya, demografiya, migratsiya, hayot va ta’lim darajasi pastligi muammolaridir. Ular ijtimoiy nizolarning asosiy manbai, ekstremizm va terrorizm mafkurasi tarqalishi uchun sharoit yaratadigan muhitdir. Ayniqsa, yoshlar oʻrtasidagi radikallashuv jarayoni tashvish uygʻotadi.
- Bugungi kunda jahon ishonch inqiroziga yuz tutmoqda. Aslida, mamlakatlar va xalqlar oʻrtasidagi ishonch xavfsizlik va barqarorlikning eng muhim shartidir, - dedi Shavkat Mirziyoyev. - Nazarimizda, ishonch inqirozini bartaraf etish  va xavfsizlikni mustahkamlash uchun birinchi navbatda inson kapitalini rivojlantirishga qulay sharoitlar yaratish zarur. Shu munosabat bilan oʻzaro hurmat va jamoaviy mas’uliyatga asoslangan kengashimiz faoliyati har qachongidan ham muhim boʻlib bormoqda.
Davlatimiz rahbari xavfsizlik boʻlinmas, ishonch uning fundamental asosi ekanini qayd etdi.
Prezident Shavkat Mirziyoyev O‘zbekiston tinchlikka erishishga qaratilgan har qanday formatdagi muzokaralarni qoʻllab-quvvatlashini ta’kidladi. Afgʻonistonda tinchlik oʻrnatish va ushbu mamlakatda yirik infratuzilma loyihalarini amalga oshirish butun mintaqa uchun yangi strategik imkoniyatlar ochadi.
Yoshlar salohiyatini roʻyobga chiqarish uchun qulay sharoitlar yaratish, ularning radikallashuviga qarshi kurashish va sifatli ta’lim olish imkoniyatlarini kengaytirish ham barqarorlik va farovonlikning muhim shartlaridan.
Prezidentimiz tashabbusi bilan BMT Bosh Assambleyasining “Ma’rifat va diniy bagʻrikenglik” rezolyutsiyasi qabul qilingani, shuningdek, Yoshlar huquqlari toʻgʻrisidagi xalqaro konvensiya loyihasi ishlab chiqilmoqda.
Shu munosabat bilan davlatimiz rahbari O‘zbekiston fan, ta’lim sohalaridagi va madaniy-gumanitar yoʻnalishdagi hamkorlikning muvofiqlashtiruvchisi boʻlishga tayyor ekanini bildirdi. Mamlakatimiz xalq diplomatiyasi doirasidagi aloqalarni, jumladan, turizm boʻyicha forumlarni tashkil etish orqali faollashtirishni muhim deb hisoblaydi.
"Shubhasiz, bu xalqlarimiz oʻrtasidagi ishonch va oʻzaro anglashuvning oshishiga xizmat qiladi", - deb ta’kidladi Prezidentimiz.
Shavkat Mirziyoyev dinlararo hamjihatlikni saqlash, ma’rifat va madaniyatlarni oʻzaro boyitish masalalari boʻyicha tizimli muloqotni yoʻlga qoʻyishni taklif etdi.
Toshkentdagi O‘zbekiston islom sivilizatsiyasi markazi va Samarqanddagi Imom Buxoriy xalqaro ilmiy-tadqiqot markazi buning uchun samarali platforma boʻlib xizmat qilishi mumkinligi ta’kidlandi.
Iqtisodiy oʻzaro bogʻliklik va mintaqaviy savdoni rivojlantirish borasidagi sa’y-harakatlarni kuchaytirish lozimligi qayd etildi. Bunda avvalo butun mintaqaning tranzit va iqtisodiy salohiyatini roʻyobga chiqarish imkonini beradigan ustuvor infratuzilma loyihalariga e’tibor qaratish lozim.
"Sheriklikni biznes darajasida rivojlantirish barqaror iqtisodiy taraqqiyot drayveri hisoblanadi. Ushbu sohada Hamkorlik konsepsiyasiga muvofiq Kichik biznes boʻyicha mintaqaviy forumni ta’sis etishni taklif etamiz", - dedi Shavkat Mirziyoyev.
Davlatimiz rahbari bugungi kunda tobora keskin tus olayotgan ekologik xatarlar ham xavfsizlik va barqaror taraqqiyotga jiddiy tahdiddir. Orol muammosi global miqyosdagi ekologik va gumanitar halokatdir. Shu munosabat bilan ushbu fojia oqibatlarini bartaraf etish uchun sa’y-harakatlarni birlashtirish lozim. Ayni shu maqsadda O‘zbekiston tashabbusi bilan BMT shafeligida donorlik mablagʻlarini jalb etish va Orolboʻyi mintaqasida aniq loyihalarni amalga oshirish uchun koʻpsheriklik asosidagi Trast fondi tashkil etildi.
Muhokamalar yakunida Osiyoda hamkorlik va ishonch choralari boʻyicha kengash beshinchi sammitining deklaratsiyasi qabul qilindi.